दोहोरोम गैयामोनब्ला संसराव आलाय-सिलाया बारा जागौमोन। दोहोरोमानो मानसिखौ अननो आरो फुजिनो फोरोंदों। अननायानो गिदिर दोहोरोम। जाय सुबुंहा अननाय गैया बि सुबुंहा दोहोरोम होननाय सोदोबनि सोदोबथि बुजिया। दोहोरोम थानायखायनो सुबुं माहारिनि गोसोयाव इसोर दं होननानै फोथायनाय सोमजिदों। बे संसाराव गोबां दोहोरोम दं । बर’फोरनि गेजेराव बांसिन सुबुङानो बाथौ दोहोरोम सिबियारि। जिसु खृस्थ’आ फोसावनाय दोहोरोमखौ खृस्थान, बुद्धदेब फोसावनाय दोहोरोमखौ बौद्ध, महाबीरआ फोसावनाय दोहोरोमखौ जैन, हजरत महम्मद फोसावनाय दोहोरोमखौ इस्लाम दोहोरोम होननानै मिथिनायनि अनगायै गोबां फिसा-फिसौ दोहोरोमफोर दंसोगारो। बयनिबो थांखिया इसोरखौ खुलुमनाय आरो मान होनाय। नाथाय सिबिनायनि आदबफोराल’ आलदा-आलदा । हिन्दु दोहोरोमखौ सोर फोसावदोंमोन बिनि जेबो फरायनो मोनाब्लाबो जों बेखौनो मिथियोदि 33 कौटि मोदाय-मोदायजोखौ फुजिनायखौनो हिन्दु दोहोरोम होननानै साननानै लायो। जाय सुबुङा दोहोरोमजों गोसो-मोदोम जिउ नांथाबनानै थायो बि सुबुङा मिहि-गुरै-माहि जायो। जोंनि साफ्रोमबो सुबुङा फोथायोदि इसोरनाव आरज गाबब्ला नखराव जानाय दुखु-दाहाफोरा खारो आरो बोर मोनो। बे जाबाय मोनसे गोथौ फोथायनाय। जों दोहोरोम बिजाबफ्राव फरायनो मोनोदि इसोरा सुबुं माहारिफोरजों रायज्लायोमोन । दुखु दाहाफोराव महर लाना फोनानै बोर होफैयोमोन । बे बाथ्राखौ नंगौ होननानै फोथायनानै दोहोरोमाव गोथौ फोथायनाय थाब्ला गोसोआव गोजोननानै गोजोननाय फैयो बे थार बाथ्रा। बर’आ मोनसे गिदिर हारि। बे हारिहा राजा दंमोन, रायजो दंमोन होननानै जारिमिन बिजाबाव फरायनो मोनो। नाथाय समनि फाखनाव दिनै राजाबो गैला रायजोबो गैया। बे हारिया राजा गोमाजानानै, रायजो सेख’ जानायनि उनाव आलाय-सिलाय जानांदों। बिदिनो आलाय-सिलाय जानानै थानायखौ नुनानै थोंजों आरो गुरै गोसोनि बर’ सुबुंफोरखौ गुबुन दोहोरोमनि सुबुंफोरा गावसोरनि दोहोरोमाव सोसनबाय एबा दिक्षा लाहोबाय। बिदिनो मिथिस’हायै समनिफ्राय बर’हा राजा-रायजो गोनां हारिनि सुबुंफोरनि गेजेराव हिन्दु, खृस्थान, इसलाम, बौद्ध बायदि दोहोरोम सिबियारि ओंखारनो हमबाय। मिथिनाय बादिब्ला बर’फोरा 1586 मायथायाव हिन्दु आरो 1901 मायथायनिफ्रायसो खृस्थान दोहोरोमखौ आजावदों। नाथाय बिनि सिगां मा दोहोरोम लादोंमोन बिनि सायाव रोखा फरायनो मोनाब्लाबो बाथौ दोहोरोम नङा होननानै रावबो बुंनो हाया । बुंब्ला सोमोनांगोन दि बर’ सुबुंफोरनि गेजेराव इस्लाम दोहोरोम लाग्रा सुबुंबो दं । जेराव बर’फोरा इस्लाम आरो खृस्थान दोहोरोमनि सुबुं होननानै बुंब्ला एसेबाबो गाज्रि मेगनजों नायोमोन। दा नाथाय इस्लाम दोहोरोम लाग्रा बर’ सुबुंफोरनि अनगायै खृस्थान दोहोरोम लाग्रा सुबुंफोरखौ मुगैनायनिफ्राय एसे जानगार जाबाय। गोदो गोदाय बर’ सुबुंफोरनि गेजेराव हिन्दु दोहोरोम आजावनायनि अनगायै गुबुन दोहोरोम जेरै इस्लाम, खृस्थानफोर सुबुंफोरजों जमायै जालाय-लोंलाय खालामामोन। आरो सेंग्रा- सिख्लाफोरनि गेजेराव माबोरैबा समनि फाखनाव जुलि जालायफ्लांबा बिखौ बि गामि एबा नखराव फैनो होयामोन। नाथाय बर’ हारिनि गेजेराव लेखा गोरों सुबुंफोरनि अनजिमाया बांबोनायनि थाखाय बिदि खालामलायनाय गैला बुंजायो। दा खालि बुंसै दोहोरोमा जियानो जाया मानो बर’ सुबुंल’ जाब्लानो जाबाय सानसै। बिदि सानब्लाबो गामि लाना गामि हुरा-हुरा बाथौ आरो खृस्थान दोहोरोम सिबिसुलाफोरनि गेजेराव जुलि जालायनायनि सायाव जेंना सोमजिनाय नुनो मोनो। नाथाय मोनसे बाथ्राया थारदि बर’ हारिनि गेजेराव खैफोद-आफोद फैयोब्ला एबा माबा मोनसे नांगौनि सोमावसारब्ला दोहोरोमनि बाथ्राखौ सानाबालानो जों बर’ होननानै बाहागो लानाया बर’ हारिनि थाखाय बाखनायथाव । बिनिखायनो जों बर’फोरा जा दोहोरोमावनो थायाथों मानो गावखौ बर’ हारिनि सुबुं होननानै सिनायथि लानांगौ। आरो बर’ हारिखौ मुलुगाल मोनसे गेरेमसा हारि होननानै सिनायथि होनाया साफ्रोमबो बर’ सुबुंफोरनि बिबान। मिजिंगथियो इसोरा सानसे बेलासे बर’ हारिखौ मुलुगाल गोजौ मासियाव फज’गोन।